El servici de Salvament i Socorrisme d'estiu comença demà a les platges de Sagunt
03 de juny 2025

![](/media/uakhffsa/img_2330_c.jpg?width=850&height=566.6666666666666)

La Regidoria de Platges ja ha contractat el personal de Salvament i Socorrisme que vetlarà per la seguretat de la costa saguntina durant la temporada estival d'enguany que comença demà, 4 de juny, i acabarà el 21 de setembre. L'alcalde de Sagunt, Darío Moreno, i el regidor de Platges, Roberto Rovira, han donat la benvinguda al Centre Cívic Antic Sanatori al personal que vigilarà el litoral en les 3 postes i les nou torres de vigilància.

La plantilla està formada per 32 socorristes, als quals s'afegiran 5 més al juliol i agost; 1 coordinador del servici; 6 coordinadors/es de posta; i 6 patrons/es d'embarcació. A més, hi haurà dos ambulàncies completament equipades, 3 _quads_ i 4 embarcacions. També hi haurà 2 drons de vigilància i salvament del 15 de juny al 15 de setembre.

Del 4 al 30 de juny i del 18 d'agost al 21 de setembre l'horari de les postes serà de 10 a 20 hores i el de vigilància en les torres de 10.30 a 19.30 hores. D'altra banda, de l'1 de juliol al 17 d'agost l'horari de les postes serà de 10 a 21 hores i el de vigilància en les torres de 10.30 a 20.30 hores.

![](/media/hntj0ish/img_2320_c.jpg?width=850&height=566.6666666666666)

Així mateix, s'ha instruït el personal de Salvament i Socorrisme i la Policia Local de Platges en diferents àrees amb el propòsit de fer de les platges de Sagunt una destinació turística més segura, accessible i inclusiva. El curs organitzat junt amb Bandera Azul l'han impartit el president de l'Associació d'Educació Ambiental i del Consumidor (ADEAC) i doctor en Educació Física, José Palacios; i el catedràtic de Socorrisme a la Universitat de Vigo i Coordinador del Grup d'Investigació Rendiment i Motricitat en Salvament i Socorrisme, el doctor Roberto Barcala. Els socorristes, patrons i coordinadors també han realitzat pràctiques de salvament a la platja.

Darío Moreno ha traslladat al nou personal el suport de l'Ajuntament i els ha agraït la labor que duran a terme, que és transcendental per al bon funcionament de les platges i sobretot per a la seguretat de les persones usuàries d'estes. Així mateix, Moreno també ha comentat la importància de previndre i actuar davant les situacions d'assetjament.

El regidor de Platges, Roberto Rovira, afirma que la labor que exercix la plantilla és una “peça fonamental” dels servicis públics que es presten en el litoral: “La gestió pública ha demostrat que millora àmpliament la qualitat del servici, a més de les condicions laborals del personal”. Respecte al curs impartit, Roberto Rovira també explica que aposten per la formació contínua de la plantilla perquè és “fonamental garantir la seguretat” de les platges: “Gràcies a tot eixe treball i a l'aposta pel nostre personal, el servici de Salvament i Socorrisme de la nostra ciutat és, sens dubte, un dels millors de tot Espanya”.

*   [](http://www.facebook.com/sharer.php?u=https://aytosagunto.es/va/actualitat/2025-06-03-el-servici-de-salvament-i-socorrisme-d-estiu-comenca-dema-a-les-platges-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/2025-06-03-el-servici-de-salvament-i-socorrisme-d-estiu-comenca-dema-a-les-platges-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-06-03-el-servici-de-salvament-i-socorrisme-d-estiu-comenca-dema-a-les-platges-de-sagunt/ "Linked In")
*   [](mailto:?body=https://aytosagunto.es/va/actualitat/2025-06-03-el-servici-de-salvament-i-socorrisme-d-estiu-comenca-dema-a-les-platges-de-sagunt/)